title: Chibchacum
text: Lana vunda kareizur da Muisca saneik va lana raporka payuyud ise va Bochica sonteyed. Chibchacum zidepeyer aze va Bochica tcumiveyer. Mo tawava titlaniyir aze va Huitaca ayikya yegasa va lava katcalayar. Chibchacum nesayar, abdiplekuson da ba tenule ke felira ke Bochica ina di tiyir gazik. Huitaca va int zokeveyer. Kot saneik va sint di kevalieyed kiren fogetiyir kiewaf loon dam artan ise dun rotuxayar. Batcoba va wideytafa geja nekiyir. Huitaca gan Bochica zo rotapsayar nume gu batakaf murtoy zo artazukayar. Larde azed al zo edobeyer, pune Chibchacum va int jaxadayar, tiyason va rotusa diolaca nekisa va kentacekap. Ayik pu Bochica iegayad enide ina va sin giwayar numaze di zo payuyur. Acum Bochica va krant divtraspusis va lava nekiyir. Bochica va Chibchacum esteyer ise rotapsayar. Chibchacum zo poayar da moe epiteem va gadafa Tawava parmon goburer. Banvielu Muisca saneik folid da kot ruftacek sotir tegi ke Chibchacum kotviele in va intaf gamiaf vaj arburer.